Na “Red Dog Speaks,” Elvina Bishopa, osebujan glas i čovjeka i njegove gitare
Jedan od osnivača Paul Butterfield Blues Banda spretno i glatko “kormilari” od bluesa i R&B-ja do rocka, doo-woopa i gospela
Još otkako je počeo, 1962. ili 1963. godine, Elvina Bishopa vjerno prati jedna te ista gitara – sada povijesna Gibson ES-345, sa šest žica, kao trešnja crvena, koja se odaziva na ime Red Dog. Odatle i naslov najnovijeg albuma – “Red Dog Speaks. Šezdesetsedmogodišnji Elvin Bishop, iz Kalifornije, u bluesu je već 45 godina. Kao jedan od osnivača Paul Butterfield Blues Banda, Bishop je, zajedno s usnoharmonikašem Paulom Butterfieldom i gitaristom Mikeom Bloomfieldom, pomogao u prenošenju i približavanju bluesa američkoj bjelačkoj publici; njihov album “East-West,” iz 1966. godine, smatra se prekretnicom u povijesti rocka i bluesa. Dvije godine kasnije Bishop je napustio band i započeo solo karijeru i 1976. imao veliki hit sa “Fooled Around and Fell in Love,” koja se još itekako vrti na postajama klasičnog rocka. Tijekom godina, Bishop je nastupao i snimao s mnogima – od Jimija Hendrixa, Allman Brothers Banda, Big Joe Williamsa, do B. B. Kinga, Alberta Collinsa, Johna Lee Hookera, Bo Diddleyja, Erica Claptona, Dereka Trucksa... Godine 2005., nakon dugog izbivanja sa scene, vratio se na pozornicu i u studio i snimio “Gettin’ My Groove Back.” Za album “The Blues Rolls On” Bishop je, 2008. godine, bio nominiran za Grammyja, u kategoriji najboljeg tradicionalnog bluesa. Prošle godine, dodijeljene su mu četiri velike blues nagrade, među njima priznanje časopisa Blues Blast kao najboljeg blues umjetnika godine. Još otkako je počeo, tamo negdje 1962. ili 1963. godine, Elvina Bishopa vjerno prati jedna te ista gitara – sada povijesna Gibson ES-345, sa šest žica, kao trešnja crvena, koja se “odaziva” na ime “Red Dog.” Odatle i naslov najnovijeg albuma – “Red Dog Speaks.” Bishopova Gibsonica, koju on šaljivo još zove i svojim “partnerom u zločinu,” doista “govori,” i govori lijepo, ponekad i zavija... kao u prvoj albuma, u kojoj Bishop predstavlja sebe i svog partnera i iz koje je odmah jasno kako je Bishopova gitara svoje ime zaradila... U svojoj dugoj i raznolikoj karijeri, Elvin Bishop je prošao mnogim blues putevima, sklopio mnoga prijateljstva s drugim talentiranim glazbenicima, prikupio puno mudrosti, pripovjedačkog dara i humora. Nastupao na mnogim pozornicama i festivalima diljem Amerike i svijeta. I baš kao što je, putujući blues putevima, povremeno pravio izlete u druga glazbena područja, poput rock-and-rolla, tako i na ovom svom najnovijem albumu –“Red Dog Speaks” – spretno i glatko “kormilari” od bluesa i R&B-ja do rocka, doo-woopa, gospela. I zydeca, kao u “Blues Cruise,” uz malu pomoć nekolicine prijatelja, među njima – Buckwheat Zydeca, legendarnog harmonikaša iz Louisiane Stanleyja “Buckwheat” Durala, te gitarista iz Kalifornije Tommyja Castra... Uz “Buckwheat” Durala i Castra, Elvin Bishop je, na albumu “Red Dog Speaks,” drugom koji je snimio za Delta Groove Music, okupio i niz drugih vrsnih glazbenika, s raznih strana, i uvrstio skladbe Otisa Spanna, Leroya Carra, Jimmyja Cliffa... i pet svojih originala. U “Clean Livin’” prisjeća se načina života za svojih mlađih dana i pita kako li je, uz sve što je jeo, sve u čemu je uživao, što je podnio i prebolio, uopće poživio do svojih 67 godina...